บัวหลวงทาร์เก็ตฉลุย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ผลตอบแทนกองทุนเข้าเป้า27 เล็งออกเพิ่มเชื่อตลาดหุ้นไม่ไปไหน
 
โพสต์ทูเดย์ — บลจ.บัวหลวง เป็นปลื้ม “กองทาร์เก็ตรีเทิร์น” ผลตอบแทนเข้าเป้า 27% ติดใจเล็งออกกองใหม่ เผยเหมาะกับตลาดหุ้นไม่ไปไหน
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ในช่วงต้นเดือน พ.ค.นี้ น่าจะปิดกองทุนและคืนเงินให้กับผู้ถือหน่วยกองทุนเปิดบัวหลวงทาร์เก็ตรีเทิร์น (TARGET) ที่มีอายุ 1 ปี 7 เดือน ได้แล้ว หลังจากกองทุนได้รับผลตอบแทน 27% ตามเป้าหมายที่ตั้งไว้ หรือคิดเป็น 16% ต่อปี
ทั้งนี้ กองทุน TARGET เป็นกองทุนผสมที่ไม่กำหนดสัดส่วนการลงทุน และกำหนดอายุกองทุนไว้ที่ 36 เดือนนับจากวันที่ 19 ก.ย. 2551 ซึ่งเป็นวันจดทะเบียนจัดตั้งกองทุน หรือเมื่อกองทุนให้ผลตอบแทนไม่ต่ำกว่า 25% ของมูลค่าเงินลงทุนเริ่มแรก แล้วแต่เหตุการณ์ใดจะเกิดก่อน  
“ตอนนี้เหลือเพียงรอเงินสดจากการจ่ายเงินปันผลของบริษัทในตลาดหลักทรัพย์ที่เข้าไปลงทุนเท่านั้น” นางวรวรรณ กล่าว
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บลจ.บัวหลวง กล่าวว่า บริษัทกำลังพิจารณาออกกองทุนที่กำหนดผลตอบแทนเป้าหมาย (ทาร์เก็ตฟันด์) อีกกองทุนหนึ่ง แต่ต้องรอจังหวะเวลาที่เหมาะสม 
“คงยังไม่ใช่การออกกองทุนมาเพิ่มทดแทนกองทุนที่ปิดไปในทันที แต่ต้องรอดูระยะเวลาที่เหมาะสมก่อน เพราะหากออกกองทุนในช่วงนี้อาจจะทำให้ผู้จัดการกองทุนทำงานหนักมากขึ้น แต่ในด้านนักลงทุนเชื่อว่าจะมีความมั่นใจที่จะลงทุนในกองทุนลักษณะดังกล่าวมากขึ้น หลังจากกองทุน TARGET ทำได้ตามเป้าหมายแล้ว” นายวศิน กล่าว
ขณะที่นายพีรพงศ์ จิระเสวีจินดา ผู้ช่วยกรรมการผู้จัดการ กลุ่มจัดการกองทุนรวม บลจ.บัวหลวง กล่าวว่า ในสถานการณ์ที่ดัชนีหุ้นไทยเคลื่อนไหวอยู่ในกรอบ 700800 จุดเช่นนี้ กองทุนแบบทาร์เก็ตฟันด์จะมีโอกาสสร้างผลตอบแทนได้มากกว่ากองทุนที่อิงกับดัชนี 
“ในช่วงที่ตลาดไม่ไปไหน ถ้าเป็นกองทุนหุ้นแบบ Passive Fund อาจจะไม่ได้อะไรเลย เพราะฉะนั้นจึงดูๆ กันอยู่ว่าอาจจะออกทาร์เก็ตฟันด์ ซึ่งเหมาะกับกลยุทธ์การบริหารจัดการกองทุนของ บลจ.บัวหลวง ที่จะซื้อขายทำกำไรเป็นรอบๆ เพื่อล็อกกำไรเอาไว้” นายพีรพงศ์ กล่าว